**TOIMINTASUUNNITELMA 2022-2023**

Itä-Lontoon Suomi-koulu on toiminut vuodesta 2014. Opetusvuonna 2022–2023 koulussamme on 36 opiskelijaa, joista viisi on alle 3-vuotiaiden musiikki- ja leikkiryhmässä. Opetusvuonna 2022–2023 oppilaat jaetaan viiteen eri ryhmään iän ja suomen kielen tason mukaan: Uppo-Nallet (alle 3-vuotiaat), Töpöhännät (3–5-vuotiaat), Muumit (5–7-vuotiaat) ja Tatut ja Patut (yli 7-vuotiaat).

Opetuksen yleistavoitteena on ylläpitää ja rikastuttaa oppilaiden suomen kielen taitoa, tukea lasten kielellistä ja kulttuurillista identiteettiä ja tukea positiivisen minäkuvan kehitystä. Opetukseemme sisältyy myös yleissivistykseen liittyviä aineksia, kuten maantietoa ja Suomen historiaa ja kulttuuria. Ryhmämme ovat pieniä, 6–12 lasta, joten näin lapsille on helppo solmia ystävyyssuhteita ja pystymme antamaan laadukasta opetusta. Pienillä ryhmillä takaamme myös lasten yksilöllisten kielitarpeiden ja kielitaustan huomioonottamisen.

Toimimme normaalisti Metodistikirkon tiloissa Highams Parkissa. Opetusvuonna 2022–23 pyrimme lähiopetukseen. Metsäkoulukertoja on lukuvuoden aikana kaksi pandemiatilanteesta riippumatta.

Lukuvuonna 2022–23 koulun yhteisenä teemana on puhekielen aktivointi, joka rohkaisee lapsia käyttämään suomen kieltä rohkeammin. Yhteisen teeman lisäksi sisällytämme toimintasuunnitelmaan myös meille jo perinteiksi muodostuneita teemapäiviä mm. NHS-päivä ja luistelu- ja luontoretket.

**Ryhmät**

**Uppo- Nallet:** Alle 3-vuotiaiden musiikki- ja leikkiryhmä

Lasten ikähaitari vaihtelee muutamasta kuukaudesta lähes kolmevuotiaisiin. Musiikkileikkikoulussa lauletaan ja leikitään 60 minuuttia, lauluihin kuuluu sekä perinteisiä lastenlauluja että uudempia suosikkeja. Muskaritunnit aloitetaan tutulla tervetulolaululla, jossa kaikki lapset ja heidän vanhempansa lauletaan tervetulleiksi tunnille ja tunnit loppuvat loppulauluun. Muskariin kuuluu myös soittotuokio, jolloin lapset saavat valita suosikki rytmisoittimensa soitinarkusta, ja lorutuokio. Lauluvalinnoilla seurataan vuodenaikojen vaihtumista ja suomalaisia juhlapyhiä ja perinteitä. Olemme ottaneet myös huomioon motorististen taitojen kehittämisen ryhmässä. Osa muskarin lapsista siirtyy isompien ryhmään pitkin vuotta.

**Töpöhännät:** 3–5-vuotiaiden ryhmä

 Ryhmän päätavoitteena on luoda ystävällinen oppimisilmapiiri, jossa rohkaistaan lasten suomen kielen kehitystä ja Suomen kulttuurin tuntemusta. Laulaen, leikkien ja askarrellen rohkaisemme lasten uteliaisuutta suomalaisuuteen ja kaksikielisyyteen. Korostamme koulupäivien aikana myös lukemisen tärkeyttä ja tunteihin sisältyy aina tarinatuokio tunnin teemaan liittyen. Koulupäivien rakenteesta sisällöstä kerrotaan tarkemmin alla olevissa kohdissa.

 **Muumit:** 6–7-vuotiaiden ryhmä

 Päätavoitteena on puhekielen rohkaisu luomalla mukavia yhdessäolon hetkiä, joissa suomen kieli on esillä. Tämä toteutetaan ensisijaisesti leikkien, pelien ja oppimistehtävien kautta. Näin haluamme vahvistaa lapsen halua oppia ja oivaltaa kaksikielisyyden rikkauden sekä ylläpitää ja kehittää suomen kielen taitoa. Koulupäivien rakenteesta ja sisällöstä kerrotaan tarkemmin alla olevissa kohdissa. Ryhmä käyttää Apilatien Aapiskirjaa opetuksessa.

**Tatut ja Patut:** yli 7-vuotiaiden ryhmä, jatkoryhmä

Ryhmän kaikilla lapsilla on hallussa jo suomen kielen perusteet, joten ryhmän opetuskielenä toimii suomi. Tavoitteena on suomenkielisen ilmaisun vahvistaminen, sanavaraston laajentaminen sekä luku- ja kirjoitustaidon kehittäminen. Luku- ja kirjoitustaidon tueksi käytämme Kielikarhu 2-oppikirjaa, joka on suunnattu suomea toisena kielenä opiskeleville, mutta soveltuu myös täysin suomenkielisille oppilaille. Koulupäivä rakentuu kahdesta 60 minuutin tunnista. Ensimmäinen tunti keskittyy Kielikarhu 2-kirjaan, luku- ja kirjoitustehtävien tarkistamiseen, edellisen tunnin kertaukseen sekä uuden aiheen sanaston opetteluun. Toisella oppitunnilla sovelletaan opittua interaktiivisten tehtävien avulla. Koulupäivien rakenteesta ja sisällöstä kerrotaan tarkemmin alla olevissa kohdissa.

**Tatut ja Patut:** Suomea uutena kielenä opettelevat yli 7-vuotiaat, alkeisryhmä

Oppimateriaalina toimii Paavilainen ja Mänty (2017), Hauska tavata – Opin suomea. Suomen kustannusyhdistys ry (Ilmainen pdf dokumentti netistä.) Opetuskielenä toimii englannin ja suomen edestakainen kääntäminen. Oppilaiden suomen kieli on aloittajan tasolla, joten kielen oppiminen toimii vieraan kielen oppimisen prosessina. Ryhmässä käytetään paljon toistoa. Tarkoituksemme on luoda pysyvä muistijälki, että kielen oppimisesta tulee kumulatiivista.

**Oppimiskäsitys**

Töpöhännät (3–5-vuotiaat) – Tässä ryhmässä suomen kielen oppiminen toteutetaan aktiivisten leikkien, lorujen, pelien ja tehtävien ohella, erilaiset kielelliset lähtökohdat huomioon ottaen. Pyrimme myös keskustelemaan ryhmänä, laajentaen suomenkielistä sanastoa jo englanniksi opituista asioista. Kannustamme lapsia leikkeihin ja lauluihin, joita voi jatkaa kotona suomen kielellä.

Muumien (6–7-vuotiaat) ja Tatujen ja Patujen (yli 7-vuotiaat) ryhmien opetus perustuu oppimiskäsitykseen, jossa oppilas on aktiivinen toimija ja oppiminen tapahtuu vuorovaikutuksessa (yhteistoiminnallinen oppiminen) toisten kanssa. Opetuksessa korostuu tekemällä oppiminen, jossa huomioidaan oppilaan aikaisempi osaaminen ja kokemukset. Tunnit sisältävät toiminnallisuutta esimerkiksi pelien, harjoitusten ja leikkien muodossa. Oppilaita kannustetaan keskusteluihin, kommentoimaan ja tekemään tarkentavia kysymyksiä. Oppilas saa rohkaisevaa henkilökohtaista ohjausta ja rakentavaa palautetta oppimisen tukemiseksi.

Kaikkien ryhmien koulutunneilla huomioimme erityisesti onnistumiset ja henkilökohtaiset vahvuudet positiivisen pedagogiikan mukaisesti.

**Koulupäivien rakenne**

Koulupäivät koostuvat kahdesta 60 minuutin tunnista, joiden välissä on lyhyt kahvitauko. Koulupäivät noudattavat tuttua rakennetta mitä kautta pyritään edistämään turvallista ja avointa oppimisilmapiiriä. Koulupäivien suunnittelu pohjautuu Suomi-kouluille tehtyyn opetussuunnitelma suositukseen.

***3–5-vuotiaat*:**

Aloitamme tervehtimisellä ja piirituokiolla, jonka aikana laskemme yhdessä paikalla olevat lapset, pidämme kuulumiskierroksen ja lapsille tutulla Maantie-lorulla. Ensimmäisellä tunnilla pyrimme ensin kertaamaan edellisen tunnin opit nopeiden pelien ja tehtävien avulla ja aloitamme myös uuden aiheen ja sanaston opettelemisen laulujen, leikkien, askartelun tai muiden pienten oppimistehtävien kautta. Käytämme tunneilla paljon Kielinuppu-lastenlauluvideoita, joka tukee suomen kielen ja erityisesti sanaston oppimista.

Toinen tunti alkaa nopealla juuri opitun sanaston kertaamisella ja aktiviteetillä, jossa lapset pääsevät toteuttamaan käytännössä ensimmäisellä tunnilla tai jo aiemmin opittua yhdessä toimien. Toisen tunnin lopuksi luemme tai kuuntelemme tarinan tunnin teemaan liittyen ja luemme runopussista runoja toistuvana elementtinä.

Lukuvuonna 2022–2023 puheen aktivointi on aktiivisesti esillä Töpöhäntä-ryhmässä ja keskitymme erityisesti lasten puheen aktivointiin. Kaikki lapset saavat ensimmäisellä tunnilla Lukupassin, jossa heitä kannustetaan lukemaan ja kuuntelemaan tarinoita ja satuja myös kotona ja keskustelemaan niistä opettajan ja vanhempien kanssa.

***6–7-vuotiaat*:**

Aloitamme tervehtimisellä, kuulumiskierroksella ja piirituokiolla, jossa laulamme nopeasti tutuksi tulevia lauluja. Ensimmäinen tunti on akateeminen tunti ja toinen tunti on varattu oppimista tukeville tehtäville ja leikeille, sekä koulupäivän aiheen tutkimiselle. Aina tuntien alussa pyrimme kertaamaan edellisen tunnin opit lyhyiden leikkien yhteydessä.

Akateemisen tunnin aikana jatkamme aakkosten ja sanojen opiskelun Apilatien Aapisen kanssa. Lapsilla on myös käytössä aapiseen kuuluva harjoitusvihko. Oppimisen apuna käytämme kirjan, harjoitusvihon ja tavukorttien lisäksi Heikki Salon säveltämä Apilatien CD, jossa aakkoset käydään läpi hauskojen laulujen parissa. Koska oppilaiden suomen kielen taito on eritasoista, annamme ensiksi ohjeet suomeksi, sitten englanniksi ja sitten vielä suomeksi. Ennen kuin aloitamme uusien aakkosten opiskelun, kertaamme opitut kirjaimet. Käymme läpi aapisessa olevia sanatauluja ja mietimme yhdessä sanojen merkitystä. Koululla on Ipadit, joita käytämme tunneilla.

Ryhmän oppilaiden kielitaidossa on tänä vuonna paljon vaihtelua. Rohkaisemme kaikkia osallistumaan omien kykyjen mukaan ja harjoittelemaan suomen puhumista lyhyiden ja yksinkertaisten lauseiden avulla. Apuna käytämme taululle tai paperille kirjoitettuja lauseita, joita toistamme yhteen ääneen, esimerkiksi: Mitä sinulle kuuluu?

***Yli 7-vuotiaat:***

Tunnit alkavat edellisen tunnin asioita kertaamalla ja kotiläksyn tarkistamisella. Kertaus tapahtuu joko isompana ryhmänä tai pareissa. Lukuvuonna 2022–2023 lukuläksy keskittyy luetun ymmärtämiseen, jota testaamme muutamalla lyhyellä kysymyksellä. Läksyksi voi myös tulla tehtävä edistyneille Kielikarhu 2- tai alkeisryhmälle Hauska Tavata -kirjasta. Näin varmistamme ja tuemme myös uuden sanaston oppimista. Koulupäivä jatkuu uudella kappaleella kumpaankin ryhmän taitotasoon sopivasta tekstikirjasta, joka tukee lasten suomen kielen luku- ja kirjoitustaitoa. Käytämme opetuksen apuna myös ipadeja. Alkeisryhmässä käytämme paljon toistoa, pariharjoituksia ja ipadeja.

Lukuvuonna 2022–2023 tutustumme Tatujen ja Patujen ryhmässä multimedia-teemaan, joka on aktiivisesti esillä esimerkiksi syksyn aikana tehtävän elokuvaprojektin kautta. Tässä projektissa käymme katsomassa elokuvan, opettelemme elokuvasta kertomista ja kirjoittamista suomeksi, sekä keskustelemme elokuvan aiheista syksyn aikana. Molemmat ryhmät osallistuvat elokuvaprojektiin.

Lukemisen lisäksi tunneilla tietysti leikitään ja pelataan suomen kieltä harjoittaen. Oppi ja Ilo- pelit sekä tutut lasten leikit ovat apuna toiminnallisen oppimisen toteuttamisessa. Jatkamme omien kansioiden käyttämistä, jotta materiaalit kertyvät tunneilta talteen myös kotiin kerrattavaksi.

Perustuntien ohella Itä-Lontoon Suomi-koulu viettää yhdessä perinteisiä suomalaisia juhlapäiviä: syyslukukaudelle ajoittuvaa joulujuhlaa sekä kevätkaudelle ajoittuvia vappu- ja kevätjuhlia. Muita yhdessä vietettäviä koulupäiviä ovat myös luontoretki, juhannuksen luokkaretki, luisteluretki sekä ihminen ja terveys -aiheinen teematunti, jonka vetävät koulun vanhempiin kuuluvat terveyden alan ammattilaiset.

**Uutta toimintaa**

Lukuvuosi 2022–23 jatkuu lähiopetuksella. Metsäkoulumme Epping Forest -metsäalueella Suur-Lontoon ja Essexin rajalla sai hyvän vastaanoton lukuvuonna 2020–21 sekä vanhemmilta että lapsilta. Lukuvuonna 2022–2023 toteutamme osan sekä syksyn että kevään tunneista, sään salliessa, metsäkouluna.

Suomi-koulun vähäisen tuntimäärän vuoksi kodilla on merkittävin rooli lasten suomen kielen taidon kehittymisessä. Kannustamme perheitä omaehtoiseen suomen kielen opiskeluun kotona esimerkiksi jakamalla vinkkejä hauskoista verkosta löytyvistä maksuttomista oppimispeleistä, saduista, e-kirjoista ja suomen kielen oppimista tukevista lastenlauluista opetusvideoineen (esim. Kielinuppu). Hyödynnämme näitä resursseja myös opetuksessa.

3–5- sekä 6–7-vuotiaiden ryhmissä jatketaan myös Oppi ja Ilo -tehtäväkirjojen käyttöä.

Olemme pohtineet tuntien rakennetta. Jotta lapset tuntevat olonsa turvalliseksi tunneilla ja tietävät mitä odottaa, koulupäivien ja tuntien perusrakenne jatkuu samankaltaisena joka kerralla, erikoiskoulukertoja lukuun ottamatta. Tuntien rakenne myös tuo sisältöön enemmän kertausta. Lukuvuonna 2020–2021 otimme entistä vahvemmin käyttöön ns. akateemisen ensimmäisen tunnin, jonka sisältö määräytyi oppikirjan mukaan Muumien ja Tatujen ja Patujen ryhmissä. Jatkamme tätä käytäntöä lukuvuonna 2022–2023. Muumi-ryhmässä akateeminen tunti käytetään aakkosten opetteluun Apilatien Aapisen johdolla. Tatujen ja Patujen ryhmässä oppilaat tutustuvat Kielikarhu 2 -oppikirjan tekstiin, jonka opettaja on valinnut ryhmän tarpeiden mukaan. Toinen tunti on vapaamuotoisempaa oppimista. Tatujen ja Patujen alkeissa käytämme Hauska Tutustua oppikirjaa.

Lukuvuonna 2022–2023 koulun yhteinen teema on puheen aktivointi, jonka tavoitteena on rohkaista vanhempia sekä lapsia käyttämään rohkeasti suomen kieltä.

Koska ryhmien ikäerot ja kielitaidon erot kasvavat koulun vanhempien lasten mukaan pyrimme eriyttämään oppimistehtäviä eri tasoille sopivaksi entistä paremmin. 3–5, 6–7 sekä yli 7-vuotiaiden ryhmissä lukemista tuodaan esille erilaisten lukuläksyjen ja kuuntelutehtävien kautta, jotka on suunniteltu jokaiselle ikäryhmälle erikseen. Tatujen ja Patujen ryhmässä hyödynnetään myös oppikirjojen ulkopuolisia tehtävämonisteita, jotka voivat toimia lisähaasteena tai tarvittaessa korvata kirjan tehtäviä helpommilla tehtävillä.

Lukuvuonna 2022–2023 Tatujen ja Patujen tuntien aiheet poikkeavat myös enemmän pienempien ryhmien tuntiaiheista. Tämä johtuu siitä että, vanhempien lapsien ryhmässä oppilaat kaipaavat jo enemmän haastetta. Haluamme myös pitää yllä oppilaiden kiinnostusta ja tarjota heille enemmän itsenäisyyttä ja mahdollisuuden toteuttaa omia kiinnostuksen kohteitaan erilaisten oppimisprojektien kautta.

**Koulupäivien ohjelma syksy 2022**

Koulupäiviä on yhteensä seitsemän: 10.9, 24.9, 8.10, 15.10,5.11, 19.11 ja 3.12.

1. **Itsensä esittely, tutustuminen ja tervehtiminen (10.9.)**

*Oppimistavoite: Tutustuminen uusiin suomikoulukavereihin ja opettajiin.*

Koulupäivä toteutetaan metsäkouluna Epping Forest metsäalueella Suur-Lontoon ja Essexin rajalla.

Töpöhännät: Aloitamme ensimmäisen koulupäivän esittelykierroksella. Vaihdamme lasten kanssa kesälomakuulumiset ja opettelemme toistemme nimiä sanomalla oman nimen ja miettimällä tiedämmekö yhtään samalla kirjaimella alkavaa suomen kielen sanaa (Hei Mona – Mato). Leikimme myös laululeikkejä ja suomalaisia ulkoleikkejä mm. Peiliä ja ’Maa Meri Laiva’ leikkiä. Mietimme myös mikä kaikki yhdistää meitä ja pohdimme yhdessä, miksi me kaikki olemme Suomi-koulussa?

 Toisella tunnilla teemme kävelyretken metsään. ja pelaamme värien metsästystä.

Muumit: Aloitamme koulupäivän tutustumalla toisiimme palloleikin avulla, yhteisellä leikkilaululla ja lasten kuulumiskierroksella, jolloin lapsilla on mahdollisuus kertoa kesäloman vietosta. Nimiä kertaamalla harjoittelemme itsensä esittelyä. Heitämme palloa toinen toisillemme ja sanomme: Minä olen Pia. Sinä olet Pekka.

Toisella tunnilla teemme metsäkouluun sopivan syksyisen kuvametsästyksen. Käymme läpi metsäsanastoa ja etsimme kuvissa olevia asioita luonnosta. Tunnin lopuksi käymme sanat läpi suomeksi.

Tatut ja Patut alkeet: Ensimmäinen koulupäivä aloitetaan tutustumisleikeillä ja kesän kuulumisia kertomalla. Opettelemme toistemme nimiä sanomalla oman nimen ja miettimällä tiedämmekö yhtään samalla kirjaimella alkavaa suomen kielen sanaa. Kerromme myös 3 asiaa itsestämme ja muut saavat arvata mikä asia ei pidä paikkaansa.

Toisella tunnilla teemme syksyisen kuvametsästyksen pareittain ja opettelemme metsään liittyvää sanastoa. Kuvametsästyksen sanasto on kotiläksynä tulevalle tunnille.

Tatut ja Patut jatko: Metsäkoulupäivä aloitetaan aktivoimalla suomen kieltä tutustumisleikkien ja tehtävien avulla. Leikeissä keskitytään ihmisten ominaisuuksien ja kesällä tapahtuneiden asioiden kuvailuun suomeksi, ja samalla tutustutaan muihin ryhmäläisiin. Tämän jälkeen harjoitellaan luontosanastoa ja tilallista hahmotusta aarrekarttatehtävän avulla, missä ryhmä käy tutkimassa luontoa yhdessä opettajan kanssa, piilottaa luontoon aarteen ja piirtää ja kirjoittaa kuvauksen aarteen sijainnista. Kolmantena tehtävänä ryhmä etsii luontokappaleita ja keskustelee samalla luonnosta.

**2. Takaisin kouluun (24.9.)**

*Oppimistavoite: Tutustuminen uusiin Suomi-Koulu kavereihin ja opettajiin.*

Töpöhännät: Ensimmäisellä tunnilla kertaamme nimet ja itsensä esittelyä. Numeroiden kertaus; lasketaan, kuinka monta lasta on paikalla. Käydään läpi värisanasto kuvan sekä Värikäs muumilaakso- kirjan avulla. Oman kansion etusivun askartelu: Oman nimen kirjoitus ja väritys.

Muumit: Alkulaulun jälkeen ja kertaamme nimet ja itsensä esittelyä leikin avulla ja käymme läpi lasten kuulumiset. Kertaamme viime kerralla metsäkoulussa kuvametsästyksessä opitut sanat. Tutustumme Apilatien Aapisen hahmoihin ja käymme läpi mitä hahmot tekevät aapisessa olevien kysymyksien avulla. Aloitamme aakkosten opiskelun Aa-kirjaimella.

Oppilaat saavat käyttöönsä kansiot, joihin kerätään harjoitustehtäviä. Toisella tunnilla täytämme ensimmäisen sivun, johon kirjoitetaan ryhmän nimi, oma nimi ja ikä. Sivun saa myös koristella haluamallaan tavalla. Käymme läpi kouluun liittyvää sanastoa suomeksi. Puhumme lasten mitä aineita he koulussa opiskelevat, ja mitkä ovat lasten lempi aiheita.

Tatut ja Patut alkeet: Ensimmäisellä tunnilla muistelemme edellisen kerran itsensä esittelyä ja kertaamme viime kerralla opitut kuvametsästyksen sanat Kahoot-pelin avulla. Kertaamme myös aakkoset ja äänteet Hauska Tutustua kirjasta.

Toisella tunnilla siirrymme tervehdyksiin ja harjoittelemme roolipelien avulla itsensä esittelemistä. Teemme myös ipadien avulla Duolingo-harjoituksia. Tunnin lopussa kertaamme jo opittuja sanoja useita kertoja roolipelien avulla. Kotitehtäväksi jaetaan Hauska Tutustua kirjan tehtäviä.

Tatut ja Patut, jatko: Tunnin alkuun kertaamme metsäretkellä opittua luontosanastoa Kahoot-pelin avulla.  Kielikarhu 2 esitellään lapsille. Luemme yhdessä ääneen tekstikirjan kappaleen Takaisin kouluun. Tämän jälkeen pohdimme yhdessä vastauksia kysymyksiin 1–4. Keskustelemme kesän tapahtumista ja odotuksista kouluvuodelle. Tämän jälkeen kertaamme suomen aakkosia ja kirjainyhdistelmiä tekemällä harjoituskirjasta tehtävän 8, jonka avulla palautellaan mieleen suomen kielen äänteitä. Tämän jälkeen harjoitellaan tuplakonsonantteja ja -vokaaleja tehtävien 6 ja 8 avulla.

Toisella tunnilla käymme läpi lisää kouluaiheista sanastoa Värinauttien sanasokkelon ja sananhakutehtävän avulla. Kotitehtävänä oppilaat kirjoittavat lauseita taitotasoon sopivan määrän käyttäen tehtävistä tuttuja sanoja.

 **3.** **Töpöhännät: Perhe,** **Muumit: Terve, tervehtiminen**, **Tatut ja Patut: adjektiivit (8.10.)**

*Tavoite: Tutustumme isompien lasten kanssa adjektiiveihin, pienemmät tutustuvat tervehdyksiin*

Töpöhännät: Kertaamme edellisen tunnin opit ensimmäisellä tunnilla. Tunnin alussa käydään värit läpi edelliseltä tunnilta. Lapset voivat itsensä esittelyn yhteydessä kertoa oman lempivärinsä.

Tällä tunnilla lapset tutustuvat perhesanastoon ja kertomaan omasta perheestään, sekä puhutaan millaisia erilaisia perheitä voi olla. Askartelemme kuvat omista perheistämme ja mietimme, millaisia suomalaisia perinteitä heidän perheellään on, esim. joulu, juhannus, saunominen jne.

Muumit: Päivän alussa käymme läpi lasten kuulumiset ja alkulaulun. Kertaamme Aa-kirjaimen ja A-kirjaimella alkavia sanoja. Opettelemme Ii-kirjaimen. Kerromme kuvasta, mitä Masa ja Anni tekevät, vastaamalla sivun kysymyksiin. Luemme myös aapisessa olevat tavut ja sanalistat. Voimme yhdessä miettiä mitä muita I-kirjaimella alkavia sanoja tiedämme; I niin kuin ilmapallo tai ikkuna. Käymme läpi eri tapoja, miten tervehtiä, kun tapaamme aamulla.

Toisella tunnilla aloitamme valmistamaan aakkoset projektia piirtämällä paperille A ja I kirjaimen. Valmistan lapsille mallin, jota lapset saavat käyttää apunaan. Jokaiselle kirjaimelle kirjoitetaan pari suomenkielistä sanaa, jotka lapset saavat valita itse. Sujuvammin suomea osaavat voivat kirjoittaa lyhyitä lauseita. Aikeena on, että vuoden aikana valmistamme värikkään Aakkoset-julisteen. Tekemisen yhteydessä opimme muistamaan värit, kertaamalla ja toistamalla sanastoa.

Tatut ja Patut alkeet: Ensimmäisellä tunnilla kertaamme jo opittuja asioita ipadien avulla. Pelaamme Kahoot-sanastopelejä ennen kuin siirrymme Henkilötietojen opetteluun.

Toisella tunnilla kertaamme henkilötietoja roolipelien avulla. Keskustelemme myös tulevasta elokuvaretkestämme, opettelemme elokuvaan liittyvää sanastoa ja opettelemme adjektiiveja. Teemme pariharjoituksia adjektiiveista.

Tatut ja Patut, jatko: Aloitamme kertaamalla kouluaiheista sanastoa Kahoot-pelin avulla. Harjoittelemme myös harjoituskirjan tehtävästä 6 ja 8 tuttuja sanoja muistipelin avulla keskittyen erityisesti tuplavokaaleihin ja -konsonantteihin sekä ääkkösiin. Tämän jälkeen palaamme kuvailusanastoon, ja opettelemme ja kertaamme adjektiiveja ryhmän kanssa (tehtäväkirja sivu 58).

Toisella tunnilla jatkamme adjektiivien opiskelua ja mietimme pareittain, kuinka kuvailisimme adjektiivein toisiamme. Keskustelimme myös tulevasta elokuvasta, katsomme elokuvan trailerin ja mietimme elokuviin liittyviä sanastoja.

**4. Tatut ja Patut: Elokuva-ilta, Muumit: syksyn sanastoa, (15.10.)**

 *Oppimistavoite: Kielen ja kulttuurin tuntemus.*

Muumit: Kertaamme koulupäivän alussa Ii-kirjaimen ja Ii-kirjaimella alkavia sanoja aapisesta ja omasta ympäristöstä. Kertaamme myös tervehtimistä ja kuulumisten kysymistä. Kerromme kuvasta vastaamalla aapisessa esitettyihin kysymyksiin. Esittelen Mm-kirjaimen, luemme kirjassa olevia tavuja ja sanoja. Opimme myös kuulemaan miltä kaksoiskonsonantti kuulostaa.

Toisella tunnilla pelaamme syysbingoa, joka on hyvä tapa opetella ja toistaa uusia sanoja. Etsimme myös syksyyn liittyviä sanoja sanasokkelosta. Tunnin päätteeksi vielä toistamme ne kaikki yhdessä.

Tatut ja Patut: Koulupäivä on tarkoitettu isojen yhteiseksi elokuvaillaksi. Elokuvaillan kesto n. 90+30 min. Katsomme englanninkielisen elokuvan, jonka jälkeen keskustelemme elokuvan teemasta ja miljööstä pienemmissä ryhmissä. Oppilaat saavat kotitehtäväksi täyttää taitotasoon sovelletun elokuva-arvostelupohjan, mitä käytetään myöhemmin elokuvasta keskusteluun.

**5. Tatut ja Patut jatko ja alkeet: elokuvaillan purku, Muumit: sanoja palikoilla, ja Töpöhännät: numerot (5.11.)**

Töpöhännät: Töpöhännät kertaavat numerot 1-10 joka tunti laskemalla kaikki lapset tunnin alussa ja havainnollistamalla numerot numerokorttien avulla. Tavoitteena tällä tunnilla on keskittyä opettelemaan numerot 1-15 asti, ja lisäksi harjoittelemme kynänhallintaa kynätehtävien avulla ja laskemme tehtäväkirjoista asioita (vaatteita, kehon osia, värejä, yms.). Samalla kertaamme jo koulussa tutuksi tullutta sanastoa.  Numeroiden lisäksi keskustelemme lempiammateistamme ja laskemme, kuinka monta eri ammattia tiedämme ja laulamme laulun jokaisesta eri ammatista. Havainnollistamme tätä kuvakorttien avulla. Tunnin lopussa alamme myös valmistautumaan joulujuhlaan ja laulamaan joululauluja, erityisesti ‘Porsaita äidin/Morsgrisar’ ja ‘Joulu on taas’.

Muumit: Kertaamme Mm-kirjaimen ja viime kerralla opittuja sanoja ja opettaja esittelee Ss-kirjaimen. Tavan mukaan luemme aapisessa olevat tavut ja sanalistat. Opettaja tuo mukana tunnille aakkospalikat, joilla teemme sanoja yhdessä. Pelissä on mukana Suomeen liittyviä sanoja, mutta mietimme, mitä muita sanoja saisimme keksittyä.

Toisella tunnilla jatkamme Aakkoset-julisteen tekoa. Tällä kerralla julisteeseen lisätään uudet kirjaimet (M ja S) ja kirjoitamme niihin liittyviä sanoja tai lyhyitä lauseita.

Tatut ja Patut, alkeet: Ensimmäisellä tunnilla kertaamme jo opittuja aiheita. Kertaamme numeroita ja henkilötietoja. Perinteisesti harjoittelemme myös opittua sanastoa roolipelien avulla.

Toisella tunnilla kertaamme adjektiiveja ja alamme kirjoittaa elokuva-arvostelua ja muistelemme katsomaamme elokuvaa. Tunnin lopussa alamme myös valmistautumaan joulujuhlaan ja laulamaan joululauluja, erityisesti ‘Porsaita äidin/Morsgrisar’ ja ‘Joulu on taas’.

Tatut ja Patut, jatko: Luemme ääneen tekstikirjan kappaleen Kerron perheestäni (s.14–15) ja käymme läpi keskustellen tekstikirjan tehtävät 1–4 sekä 5–8. Tämän jälkeen etsimme ja kirjoitamme pareittain ylös teksteistä löytyvät tuplavokaali- ja tuplakonsonanttisanat (tekstikirjan tehtävä 15 ja 16).

Käymme läpi kotitehtävänä kirjoitetut elokuva-arvostelut ja vertailemme kokemuksiamme. Kokoamme yhdessä elokuvakritiikin. Luemme tekstikirjan sivun 17 ja täytämme harjoituskirjan ystäväkirjan. Mietimme, mitä kukin elokuvan henkilö vastaisi ystäväkirjaan ja täytämme hahmoille profiilit.

**6. Joulu ja jouluperinteet (19.11)**

*Oppimistavoite: Suomalaisten jouluperinteiden tunteminen ja niistä keskustelu.*

Töpöhännät: Koulupäivän aikana tutustumme suomalaisiin jouluperinteisiin ja joulun viettoon. Tunnin aikana puhutaan mitä lapset tietävät joulusta, tutustumme suomalaisiin jouluperinteisiin ja joulun viettoon. Mietimme mitä suomalaiseen joulunviettoon kuuluu (ie. Sauna, joulukirkko, jouluruoka, lahjat, joulukuusi ja joulumusiikki) ja mitä suomalaisia jouluperinteitä lastien omaan jouluun sisältyy. Askartelemme myös joulukoristeet.

Muumit: Kertaamme S-kirjaimen ja opettaja esittelee U- ja O kirjaimet, jotta pääsisimme ensimmäisen kirjainryhmän loppuun ennen joululoman alkua. Kerromme kuvista, mitä aapiskirjan hahmot tekevät vastaamalla aapisessa oleviin kysymyksiin. Luemme aapisesta Joulusadun.

Toisella tunnilla ohjelmassa on joulukorttien askartelua, joulubingoa ja jouluista kuvasanastoa. Osa tehtävistä jaetaan siten, että kaikki saavat omaan kielitaitoon sopivaa ja mieluista tekemistä. Puhumme lasten kanssa joulun vietosta Suomessa ja Englannissa ja siitä, miten ne eroavat toisistaan.

Tatut ja Patut alkeet: Aloitamme oppitunnin kertaamalla jo opitut asiat. Kertaamme hieman elokuvan sisältöä ja mietimme elokuva-arvostelua pienryhmissä. Pelaamme myös suomenkielisiä tehtäväsovelluksia Ipadien avulla.

Toisella tunnilla muistelemme joulusanastoa kahoot-pelin avulla. Kertaamme suomalaisia jouluruokia ja jouluperinteitä pelien ja tehtävien avulla. Oppilaat saavat kertoa heidän perheidensä jouluperinteistä ja siitä, mistä pitävät joulussa eniten. Kuuntelemme Maamme-laulun ja muistelemme joululauluja ensi kerran joulujuhlaa varten. Mietimme myös itsenäisyyspäivää, mitä silloin tapahtuu, ja miten sitä juhlitaan suomalaisten keskuudessa ympäri maailmaa.

Tatut ja Patut, jatko: Aloitamme tunnin kertaamalla aikaisempien tuntien oppeja: kouluun, ihmisiin, elokuviin ja perheisiin liittyvää sanastoa sekä tuplakonsonantteihin ja vokaaleihin liittyviä sanoja. Luemme tekstikirjan kappaleen Leikki on lapsen työtä (s. 20–24). Teemme luetunymmärtämistehtävät tekstikirjan sivulta 22 ja pohdimme sanasalaattitehtäviä sivulla 21–22.

Toisella tunnilla tutustumme itsenäisyyspäivän ja joulun teemoihin levy- ja elokuvaraadin merkeissä. Kuuntelemme ja katsomme Suomen itsenäisyyspäivään ja suomalaiseen jouluun liittyviä kappaleita ja lyhyitä videoita. Arvostelemme katsotut ja kuunnellut pätkät elokuvaillassa käytettyjä lomakkeita ja opittua sanastoa käyttäen, ja vertailemme suomalaisia perinteitä omiin kokemuksiimme.

**7. Joulujuhla (3.12)**

*Tälle päivälle ei ole oppimistavoitetta. Päivä on varattu joulujuhlan vietolle.*

Vietämme koulun yhteisen joulujuhlan, jonka ohjelmaan kuuluu joululauluja ja eri pisteissä tapahtuvia aktiviteetteja, kuten tietovisa Suomesta ja joulusta, askartelu, Suomen lipun askartelu ja tietysti joulupukin vierailu. Opettajat antavat myös yksilöllistä palautetta vanhemmille syksystä ja keskustelemme kevään tavoitteista.

**Koulupäivien ohjelma kevät 2023:**

Koulupäiviä on yhteensä 14: 07.01, 21.01, 28.01, 11.02, 25.2,11.03, 18.03, 01.04, 22.04, 29.04,13.05, 20.05, 10.06. Lisäksi järjestämme koulun yhteisen juhannusretken 24.6.

Opetus järjestetään lähiopetuksena kirkon tiloissa retkiä lukuun ottamatta.

1. **Töpöhännät: harrastukset, Muumit: Terveys ja hyvinvointi, Tatut ja Patut, jatko: Terve sielu terveessä ruumissa, Tatut ja Patut alkeet: Millainen hän on (7.1)**

*Oppimistavoite: Pohjustamme tulevaa NHS-päiväämme.*

Töpöhännät: Ensimmäisellä tunnilla kertaamme joululoman tapahtumia, vuodenaikoja ja mitä Suomessa voi tehdä talvella. Lapset voivat tuoda mukanaan esineen tai kuvan omasta harrastuksestaan ja jokainen kertoo vuorollaan harrastuksestaan sen avulla. Luemme myös Miina ja Manu harrastuksia -kirjaa.

Tällä tunnilla puhutaan, mitä harrastuksia on eri vuodenajoille ja lapset saavat asettaa harrastuksen oikean vuodenajan kohdalle. Kertaamme kuukaudet Kielinuppujen kuukausilaulun avulla.

Muumit: Käymme läpi talvilomakuulumiset ja opettaja pyytää lapsia kertomaan mieluisan asian loman ajalta. Tämän koulupäivän ensimmäisellä tunnilla kertaamme ensimmäisen kirjainryhmän (A, I, M, S, U ja O) käymällä läpi aapisessa olevan kertausaukeaman. Alamme valmistautuman tammikuun lopussa olevaan NHS-päivään. Tällä kerralla käymme läpi terveyteen ja hyvinvointiin liittyvää sanastoa.

Toisella tunnilla jatkamme julisteen tekemistä tarkastamalla, että siinä on jo aikaisemmin opitut kirjaimet ja kertaamalla U- ja O- kirjaimet.

Tatut ja Patut, alkeet: Aloitamme kevätlukukauden ensimmäisen oppitunnin vaihtamalla joulukuulumiset ja kertaamme jo syksyllä opittuja asioita Kahoot-pelien avulla. Siirrymme aiheeseen Millainen hän on.

Toisella tunnilla harjoittelemme roolipelien avulla ensimmäisen tunnin aineistoa ja siirrymme aiheeseen Mikä sinulla on? Sanastoa harjoitellaan roolipelien avulla. Kotitehtävänä Hauska Tutustua -kirjan tehtävät.

Tatut ja Patut, jatko: Aloitamme kevätlukukauden ensimmäisen oppitunnin kertomalla joululomakuulumisemme toisillemme. Muistelemme, minkälaisia aiheita olemme syksyn aikana käyneet läpi. Ensimmäisellä tunnilla luemme kappaleen Terveystarkastus (s. 116-118) ja käymme läpi tekstikirjan tehtäviä sivulta 118. Muistelemme kehonosia piirrostehtävän avulla ja mietimme, mitä terveysaiheista sanastoa tunnemme etukäteen. Aloitamme verbien opiskelun preesensin ja perusmuodon vertailulla.

Toisella tunnilla syvennämme osaamista verbien käytöstä ja sairastamissanastosta sanasokkeloiden ja muiden kevyiden tehtävien ja pelien avulla.

1. **Terveys ja hyvinvointi (21.1)**

Töpöhännät: Kertaamme Kuukaudet Kielinuppujen Kuukausilaulun avulla. Keskitymme opettelemaan kehon osia suomen kielellä laululeikkien (mm. Pää, olkapää, peppu; Sutsisatsi, Huugi buugi) ja leikkien avulla. Yhdistämme tehtävätunnilla oikeat aistielimet oikeiden aistien kanssa ja keskustelemme niiden merkityksistä. Millä haistetaan, nähdään, kuullaan yms. Alustamme seuraavaa NHS-tuntia valmistelemalla sanastoa leikkien ja sadun avulla.

Muumit: Päivän alussa käymme nopeasti läpi viime tunnilla kerratut kirjaimet: Mitä sanoja saamme näitä kirjaimia (A, I, M, S, U, ja O) käyttäen? Saamme niistä ainakin sanat moi ja Suomi. Tällä tunnilla opettaja esittelee Nn-kirjaimen ja käymme läpi Nn-kirjaimella alkavia sanoja. Luemme aapisesta ”Maisa lääkärissä” sadun. Mietimme, miten olisi hyvä ilahduttaa sairaana olevaa ystävää.

Toisella tunnilla kertaamme viime kerralla opittua terveyteen ja kehoon liittyvää sanastoa piirtämällä paperille yksinkertaisen ihmisen ja nimeämällä kehon eri osat.

Tatut ja Patut alkeet: Kertaamme edellisen tunnin aiheita ja siirrymme aiheeseen Minä opiskelen suomea Hauska Tutustua-kirjasta.

Jatkamme verbien opiskelua ja taivutamme verbejä preesensin muodoissa. Toisella tunnilla pohjustamme tulevaa NHS-aihetta aihetta ja käytämme apuna ipadeja erilaisten sovelluspelien avulla.

Tatut ja Patut, jatko: Ensimmäisellä tunnin aloitamme kertaamalla viime tunnilla käytyjä sanoja kahoot-pelin avulla. Luemme kappaleen Niina saa hammasraudat (s. 119–120) Etsimme teksteistä verbit ja ryhmittelemme ne menneen, nykyhetken ja tulevan ajan ilmaisuihin. Tämän jälkeen opettelemme imperfektin käyttöä.  Luemme myös tekstin Voi hyvin!  (s. 122) ja etsimme tuttuja verbejä tekstistä ja kokeilemme taivuttaa niitä preesensiin ja imperfektiin.

Jatkamme sanasto- ja verbitehtäviä toisella tunnilla pelien yhteydessä.

1. **NHS (National Health Service) (28.01)**

*Oppimistavoite: Ensiaputaidot ja henkinen ja fyysinen hyvinvointi.*

Suomikoulu muutetaan sairaalaksi ja oppilaat opiskelevat ensiaputaitoja ja mielenterveyden tärkeyttä osana hyvinvointia. Tunti toteutetaan lasten ikätaso huomioon ottaen. Isompien kanssa opetellaan, kuinka soitetaan apua ja käydään läpi ensiaputaitoja. Pienempien kanssa ’leikitään’ sairaalaa. Keskustelemme myös, kuinka tunnistamme erilaiset tunteet ja kuinka ne vaikuttavat hyvinvointiimme. Lasten jokapäiväinen kanssakäyminen on hyvin tiivistä ja mietimme, mitä tehdä, jos ystävä tarvitsee apua.

1. **Luisteluretki (12.2)**

Vietämme yhteisen luisteluretken hiihtolomaviikolla. Retken kesto n. 2x60 min

1. **Kalevala ja Suomalainen taide ja kirjallisuus (25.2)**

*Oppimistavoite: Kalevala ja Kalevalan päivä (28.2) tutuksi.*

Töpöhännät: Aloitamme Kalevalaan tutustumisen kertomuksella maailman synnystä. Kalevalan mukaan maailma on syntynyt sotkan munasta, joita Väinämöistä kohdussaan kantava Ilmatar kannatteli polvellaan, ja jotka sitten hajosivat muodostaen maan, taivaan, kuun ja tähdet. Tutustumme myös Koirien Kalevalaan ja suomalaisiin taideteoksiin Kalevalaan liittyen. Lapset pääsevät luomaan oman Kalevala taideteoksen jäljittelemällä kuuluisia teoksia. Keskustelemme ja katsomme mistä Kalevala on kerätty (Karjala).

Muumit: Kertaamme N- kirjaimen ja esittelen E-kirjaimen. Tällä tunnilla leikimme uudestaan aakkospalikoilla. Niitä apuna käyttäen harjoittelemme kirjainten ääntämistä ja opimme uusia sanoja.

Tällä koulukerralla puhumme Kalevalasta. Kalevalan päivää vietetään 28. helmikuuta. Apilatien Aapisessa on lyhyt esittely Kalevalasta, jonka luen koko ryhmälle. Katsomme myös kartalta mistä päin suomea Kalevala on koottu.

Tatut ja Patut alkeet: Kertaamme viime kerralla opittua sanastoa ja siirrymme Hauska Tutustua Mitä sinä teet -aiheeseen.

Toisella tunnilla jatkamme verbien opettelua ja lopuksi tutustumme Kalevalan historiaan ja mistä päin Suomea Kalevala on kerätty. Katsomme lyhyitä videoita Kalevalasta YouTubesta. Tutustumme myös kartan avulla Karjalaan. Tutustumme lyhyesti myös Suomen lasten Kalevalaan.

Tatut ja Patut, jatko: Tunnin aluksi kertaamme edellistuntien oppeja (verbit, terveyssanasto) lyhyesti. Luemme kappaleen Parane pian, Risto! (s. 124–125) ja etsimme eri aikamuodoissa olevia verbejä tekstistä. Opettelemme perfektin ja pluskvamperfektin.

Toisella tunnilla luemme tekstikirjan kappaleen Kirjamaistiaiset (s. 127), jonka johdattamana siirrymme tunnin Kalevala-aiheeseen. Luemme pätkän Koirien Kalevalaa ja alkuperäistä kalevalaista runoa, ja keskustelemme niiden sisällöstä (mistä kertovat ja mistä runot on kerätty, millaista runon kieli on verrattuna muuhun kieleen, onko kieltä helppoa vai vaikeaa ymmärtää, mitä runossa sanotaan, miksi runoja laulettiin). Tarkastelemme muita suomalaisia klassikkoteoksia kuten Aleksis Kiven ja Tove Janssonin tuotantoa. Kotitehtäväksi lukutehtävä.

1. **Töpöhännät: tunteet Muumit: kaksoiskonsonantit ja vokaalit, Tatut ja Patut alkeet: Ohjeet, verbit, Tatut ja Patut: Suomi ja verbit (11.3.)**

Töpöhännät: Puhumme tunteiden ilmaisun tärkeydestä ja lapset oppivat kertomaan, mikä saa heidät iloiseksi, surulliseksi, vihaiseksi jne. Tällä tunnilla opettelemme suomenkielistä tunnesanastoa tunnekorttien avulla ja puhumme ystävyydestä. Leikimme tunneroolileikkiä omien pehmolelujen kanssa ja harjoittelemme helppoja dialogeja, joilla kertoa, miltä meistä tuntuu. Tunnilla käydään läpi Tunteet ja ilmeet monistetta, josta lapset saavat esittää toisilleen eri tunnetiloja ja ilmeitä opettajan avustuksella. Kansioon laitettavan monisteen avulla sanastoa voi harjoitella myös kotona.

Muumit: Kertaamme Ee-kirjaimen ja opettaja esittelee Rr-kirjaimen. Harjoittelemme lisää kaksoisvokaalin ja kaksoiskonsonantin ääntämistä kirjain- ja sanakorttien avulla. Teemme harjoitukset kaikki yhdessä ääneen.

Toisella tunnilla jatkamme julisteiden tekoa. Kertaamme värit ja sanat, joita julisteisiin on jo kirjoitettu.

Tatut ja Patut alkeet: Kertaamme viime kerralla jo opittuja asioita ja siirrymme ja opettelemme lisää verbejä. Toteutamme tunnin osaksi roolipelien avulla. Kotitehtäväksi verbien taivutukseen liittyviä monisteita.

Toisella tunnilla teemme käsirannekkeet ja mietimme, minkälaisia ohjeita voimme antaa itsellemme esim. Hymyile, Opiskele jne.

Tatut ja Patut, jatko: Ensimmäisen tunnin aluksi kertaamme edellistunnilla opittuja asioita (verbit) ja keskustelemme kotitehtävästä. Luemme kappaleen Suomalainen maisema (s. 54–55) ja kertaamme samalla luontosanastoa. Syvennämme ymmärrystä verbeistä tehtävien avulla.

Toisella tunnilla katsomme kuuluisia suomalaisia taideteoksia ja etsimme niistä yhteisiä symboleita miettien, mitä ne tarkoittavat. Mietimme, mikä taiteilijoita on inspiroinut ja mikä aiheissa on ollut merkittävää.

1. **Töpöhännät: Suomi, Muumit: kaksoiskonsonantit ja vokaalit, Tatut ja Patut alkeet: Kuukaudet ja vuodenajat, Tatut ja Patut jatko: Suomi ja ohjeet (18.3.)**

Töpöhännät: Tutustumme Suomen karttaan ja mietimme missä sijaitsee Lappi, pääkaupunki, mummola, muumimaailma ja napapiiri. Askartelemme Suomi aiheisen kartan ja tutustumme Tatujen ja Patujen Suomeen. Luemme myös Miinan ja Manun seikkailun Suomessa.

Muumit: R-kirjaimen kertausta ja Ä-kirjaimen opettelua. Opettelemme kirjaimiin sopivan lorun: Ärrän kierrän ympäri korren, ässän pistän taskuun. Harjoittelemme uudestaan miltä kaksoiskonsonantit ja vokaalit kuulostavat kertaamalla niitä kirjain- ja sanakorttien avulla.

Toisella tunnilla harjoittelemme eläinten nimiä kirjoittamalla niitä kuvasanaston avulla. Toistamme ne kaikki myös yhdessä ääneen.

Tatut ja Patut, alkeet: Kertaamme jälleen jo viime kerralla opittuja asioita, ja jatkamme kuukausien ja vuodenaikojen opettelulla. Kertaamme myös verbien taivutusta.

Toisella tunnilla teemme lukujärjestykset ja opettelemme viikonpäiviä. Opettaja jakaa myös ylimääräisiä monisteita kotitehtäviksi.

Tatut ja Patut: Jatkamme Suomi-teemalla lukemalla tekstikirjan kappaleen Matkalla Suomessa (s. 56–59). Käymme läpi tekstikirjan tehtävän 7 ja 8 (s. 59) ja harjoittelemme lauseiden muodostamista harjoituskirjan avulla (s. 80 t. 2, s. 81 t. 1, s. 83 t. 4).

Opettelemme ohjeiden antoa ja käskymuodon käyttöä tehtäväkirjan sivujen 26–29 avulla. Ohjelmoimme “robotin” käskysanojen avulla. Kokeilemme myös aarteenetsintää ja ohjeiden antamista sokkoetsijälle pareittain.

1. **Pääsiäinen ja perinteet (01.4)**

*Oppimistavoite: Suomalaiset pääsiäisperinteet ja perinneruuat.*

Töpöhännät: Ensimmäisellä tunnilla tutustumme pääsiäisperinteisiin ja leikimme myös KIM-leikkiä pääsiäiseen liittyvillä esineillä. Toisella tunnilla toteutamme pienimuotoisen pääsiäismunajahdin ja askartelemme ja koristelemme pääsiäismunia. Maistelemme myös mämmiä.

Muumit: Kertaamme Ä-kirjaimen ja opettelemme L-kirjaimen. Opettelemme myös kuukaudet ensimmäisellä tunnilla.

Toisella tunnilla teemme pääsiäiskoristeita.

Tatut ja Patut alkeet: Kertaamme ensin edellisellä tunnilla opittuja sanoja Kahoot-pelin avulla ja esittelemme viime kerralla tehdyt lukujärjestykset. Hauska Tutustua -kirjasta opettelemme myös kellonajat.

Toisella tunnilla askartelemme pääsiäiseen liittyen. Pääsiäisen vietto alkaa keskustelemalla siitä, mitä pääsiäisenä tapahtuu ja minkälaisia pääsiäisenviettotapoja Suomessa ja Englannissa on.

Tatut ja Patut, jatko: Ensimmäisellä tunnilla kertaamme edellistunneilla opittua suomalaiseen kulttuuriin liittyvää sanastoa. Luemme tekstikirjan kappaleen suomalaisista murteista ja lomatraditioista (s. 62–63) ja pohdimme, miten nämä eroavat omistamme. Luemme pääsiäisaiheisen tekstin ja keskustelemme sen sisällöstä. Pohdimme suomalaisia pääsiäisperinteitä ja miten ne liittyvät suomalaisiin kansanuskomuksiin.

Toisella tunnilla teemme pääsiäismunajahdin, jonka avulla harjoitellaan ympäristöä kuvailevaa sanastoa ja käskyjen antamista suomeksi. Koululaiset saavat piilottaa munan ja tehdä pienryhmissä ohjeet toisille ryhmille pääsiäismunan löytämiseksi.

Kotitehtäväksi taitotasoon sopeutettu määrä tehtäviä tehtäväkirjan sivuilta 30–31.

1. **Töpöhännät: eläimet, Muumit: kevät ja luonto, Tatut ja Patut alkeet: Vuorokausi, Tatut ja Patut, jatko: Tarinankerronta (22.4.)**

Töpöhännät: Lapset voivat tunnin alussa esitellä itsensä, sekä kertoa oman lempieläimensä. Puhumme, mitä lemmikkejä lapsilla on kotona, ja millaisissa ympäristöissä eri eläimet elävät (kalat vedessä, karhut metsässä jne.). Käymme läpi millaisia eläimiä Suomen metsissä elää. Pelaamme myös Oppi ja Ilo Eläinten elämää -peliä.

Muumit: Kertaamme toisen ryhmän kirjaimet N, E, R, Ä ja L.

Jatkamme Aakkoset-julisteiden tekoa. Lisäämme julisteisiin uudet kirjaimet ja niihin liittyvät sanat.

Tatut ja Patut alkeet: Kertaamme jo viime kerralla opittuja asioita ja siirrymme aiheeseen vuorokausi. Tunti toteutetaan osittain roolipelien avulla.

Toisella tunnilla teemme monistettuja tehtäviä ja tutustumme YouTuben avulla suomalaiseen vappuun. Kotitehtäväksi tulee jälleen ylimääräisiä monisteita, jotka käsittelevät vuorokausia ja kellonaikoja.

Tatu ja Patu, jatko: Aloitamme kertaamalla edellistuntien sanastoja ja verbejä. Luemme tekstikirjan kappaleet Kummalliset kummitukset ja Voihan vitsi! (s. 66–69), sekä teemme kappaleisiin sopivat tehtävät. Pohdimme, mitä eroa on kummitusjutulla ja vitsillä, ja minkälaisia hahmoja näihin kuuluu. Tutustumme suomalaisiin kummitustarinoihin ja vitseihin (mm. hölmöläiset) ja mietimme, miten nämä eroavat englantilaisista vastaavista. Luemme kevätpörriäistä ja kirjoitamme itse kummitusjutun ja vitsin.

1. **Vappu (30.4)**

Koko koulun vappujuhla.

Ensimmäinen tunti vietetään omissa ryhmissä ja toinen tunti yhdessä. Toisella tunnilla lapsille ja perheille on ohjattua toimintaa, ongintaa ja pelejä.

Töpöhännät: Ensimmäisellä tunnilla tutustumme vappuperinteisiin ja opettelemme vappuun ja kevääseen liittyvää sanastoa leikkien ja laulujen avulla.

Muumit: Ensimmäisellä tunnilla kertaamme viimeksi opitut kirjaimet ja tutustumme kirjaimiin X, Z ja Å.

Tatut ja Patut alkeet:Ensimmäinen tunti aloitetaan muistelemalla, mitä vappuna juhlitaan. Kertaamme jo opittua sanastoa ja valmistaudumme koko koulun vappujuhliin.

Tatut ja Patut, jatko: Ensimmäinen tunti aloitetaan muistelemalla, mitä vappuna juhlitaan. Pelaamme ryhmärenki.fi -nettisivuilta vappusanastopelejä ja ratkomme vappupulmia. Valmistamme yhdessä sivun pohjan avulla luokkamme yhteisen vappupuheen.

1. **Luontoretki (13.5)**

*Oppimistavoite: Suomalaiset arvot, puhtaan luonnon tärkeys ja* *roskaamisen aiheuttamat ongelmat.*

Koulupäivä toteutetaan metsäkouluna Epping Forest metsäalueella Suur-Lontoon ja Essexin rajalla.

Töpöhännät: Puhumme luonnon tärkeydestä, roskaamisesta ja kierrättämisestä. Lapset pääsevät leikkimään roskahippaa ja kierrättämään erilaisia kodista löytyviä ja kaupasta ostettavia tavaroita. Opettelemme samalla eri materiaalien nimiä. Luemme myös kierrätys aiheeseen liittyvän Miina ja Manu kirjan.

Muumit: Luontoretkellä puhumme keväästä ja kertaamme mitä luonnossa tapahtuu eri vuodenaikojen aikaan. Syksyllä puut pudottavat lehtensä, talvella puut ”nukkuvat” ja keväällä puihin puhkeavat uudet lehdet. Opettelemme luotoon ja retkeilyyn liittyvää sanastoa ja teemme värisuunnistuksen. Luonnosta voi myös bongata kirjaimia tai niitä voi tehdä esimerkiksi tikun pätkistä.

Tatut ja Patut alkeet: Ensimmäisellä tunnilla puhumme puhtaan luonnon tärkeydestä ja siitä, mitä ongelmia saastunut luonto aiheuttaa paikallisesti ja globaalisti. Luemme papunet.net sivuilta tietoiskun luonnoneläinten suojelemisesta ja keskustelemme siitä, miten oppilaat voivat vaikuttaa luonnon hyvinvointiin. Oppilaat saavat tehtäväksi etsiä yhden suomalaisen musiikkikappaleen ensi viikon tunnilla järjestettävään levyraatiin. Päätämme myös mitä esitämme kevätjuhlassa.

Tatut ja Patut jatko: Ensin kertaamme neuvomiseen ja liikkumiseen liittyvää sanastoa Kapteeni käskee -henkisten leikkien avulla. Opettelemme ja kertaamme suunnan neuvomiseen liittyvää sanastoa sekä opettelemme tilallista hahmottamista piirtämällä ja tulkitsemalla aarrekarttoja. Puhumme luonnonsuojelusta ja luonnon ja ihmisen suhteesta.

1. **Tatut ja Patut ja töpöhännät: Suomalainen musiikki ja kulttuuri Muumit: kevätlukukauden kertaus (20.5)**

*Oppimistavoite: Tutustumme suomalaiseen lasten ja nuorten musiikkiin.*

Töpöhännät: Lapset voivat miettiä oman lempi suomalaisen kappaleen (joka löytyy Spotifystä) ja pidämme levyraadin. Opettelemme instrumenttien nimiä kuvakorttien, kuunteluharjoituksien ja erilaisten tehtävien avulla. Pelaamme lastenlaulubingoa, jossa lapsien pitää arvata, mitä laulua mikäkin kuva esittää. Samalla kertaamme numerot Muumien kuvasanakirjaa apuna käyttäen.

Muumit: Kertaamme luontoretkellä opittua sanastoa ja aikaisemmin opittuja kirjaimia ja sanoja Aapisesta.

Jatkamme Aakkoset-julisteiden tekoa. Lisätään julisteisiin uudet kirjaimet ja niihin liittyvät sanat

Tatut ja Patut alkeet: Kertaamme jo opittuja asioita ipadien avulla ja kertaamme erityisesti numeroita ja elokuvan arvostelua sanastoa syksyltä seuraavan tunnin levyraatia varten.

Toisella tunnilla tutustumme suomalaiseen ”nuorten kulttuuriin” musiikin avulla. Kuuntelemme muutamia suomalaisia nuorten artisteja, ja pidämme heistä levyraadin. Keskitymme tunnilla ilmaisemaan omia mielipiteitämme ja kertomaan mistä pidämme. Samalla harjoittelemme valitsemaamme kevätjuhlaesitystä.

Tatut ja Patut, jatko: Kertaamme kevään aikana opittua sanastoa ja verbien aikamuodot. Luemme tekstikirjan kappaleen Hyvän sään aikana (s. 96–98 ja käymme läpi teksteihin liittyvät tehtävät (s. 98). Perehdymme erityisesti uusiin sanoihin ja vaikeisiin ilmaisuihin.

Toisella tunnilla kuuntelemme suomalaista klassista ja populaarimusiikkia. Pidämme levyraadin, jossa jokainen saa perustella mielipiteensä kappaleesta (käytämme apuna Kotisuomea - suomikoululaisen kirjaa s.154). Kirjoitamme kukin oman musiikkiarvostelun käyttämällä apuna arvostelulomaketta (Kotisuomea s.155).

1. **Kevätjuhla (10.6)**

Kevätjuhla ja todistusten jako. Laulamme Suvivirren ja nautimme ryhmien esityksistä. Opettajat antavat lapsille ja vanhemmille henkilökohtaisen palauteen lukukaudesta ja tulevista haasteista syksyllä.

**14.6 Juhannusretki (24.6)**

Teemme juhannusretken, retkikohteemme on viela auki. Suunnitelmissa paljon mukavia ulkoilupelejä ja aktiviteettejä ja mukavaa yhdessä oleilua koko perheelle.